Source: http://dignitas.si/sl/vol-2010/45-46
Timestamp: 2017-08-21 04:41:04+00:00

Document:
DIGNITAS | 45-46
Vol. 2010, No. 45-46
Omejitev oblasti v svobodni in demokratični družbi - Liber Amicorum v počastitev jubileja profesorja Šturm
Jože Olup
Arne Mavčič
Dostop posameznika do sodne presoje ustavnosti oziroma zakonitosti se ponekod tudi odraža v povečanem številu individualnih vlog, kar naj bi v nekaterih primerih ogrozilo funkcijsko sposobnost ustavnih sodišč. Zato zakonodajalci tedaj iščejo rešitve, da bi organe sodne presoje ustavnosti in zakonitosti razbremenili manj pomembnih ali domnevno brezplodnih postopkov. Pri tem tudi Slovenija ni izjema. Ustavne garancije človekovih pravic in temeljnih svoboščin, njihovega uresničevanja in varstva pa vendarle upravičujejo uvajanje in obstoj ustavnosodnega varstva na podlagi popularne pritožbe (pobude), ustavne pritožbe in različnih drugih oblik varstva.
varstvo človekovih pravic, ustavnosodna presoja, posameznik kot vlagatelj, ustavna pobuda, ustavna pritožba
Vztrajanje na količinskem pristopu pri varstvu ustavnosti ter človekovih pravic in temeljnih svoboščin pred ustavnim sodiščem, ki odloča o več tisoč zadevah letno, ne prispeva h kakovosti tega varstva in še manj k zviševanju njegove ravni. Desetletni ukrepi sodnega menedžmenta pokažejo, da je ta sicer nujen za učinkovito delo, vendar ima svoj omejen domet. Ustava že skoraj dvajset let nalaga sodstvu skrb tudi za varovanje ustavnosti. Če redna sodišča te vloge ne opravijo, je namesto njih ne more odigrati devet ustavnih sodnikov. Ustavne spremembe so potrebne, potrebna je uvedba diskrecije pri izbiri, o katerih ustavnih pritožbah in pobudah naj odloča ustavno sodišče. To mora z jasnimi stališči o vsebini človekovih pravic ustvarjati ustavnopravna vodila sodiščem in drugim državnim organom, ki odločajo o pravicah, obveznostih in pravnih interesih posameznikov in pravnih oseb. Z uvedbo diskrecije pri izbiri zadev je tesno povezano število privilegiranih predlagateljev, ki lahko pred ustavnim sodiščem začnejo postopek za oceno ustavnosti predpisa; če bo to število (kot je sedaj) pretirano veliko, uvedba diskrecije ne bo dosegla želenih učinkov.
ustavno sodišče, ustavne spremembe, sodni menedžment, diskrecija pri izbiri zadev, privilegiran dostop do ustavnega sodišča.
Slovenska ustavna ureditev zahteva, da morajo biti zakoni skladni z ustavo, drugi splošni pravni akti pa v skladu z ustavo in zakoni. To velja tudi za predpise lokalnih skupnosti ter splošne akte za izvajanje javnih pooblastil. To funkcijo opravlja Ustavno sodišče Republike Slovenije, najprej v svoji funkciji varovanja ustave nasproti zakonodajalcu. Ta specifična in originarna funkcija naj bi tudi vnaprej pripadala samo ustavnemu sodišču. Predlagalna pravica predsednika republike – ki sedaj nima zakonodajnega veta – da zahteva presojo ustavnosti zakona pred ustavnim sodiščem, je smiselno lahko umeščena samo v čas pred koncem zakonodajnega postopka, torej preden predsednik republike zakon promulgira – razglasi.
abstraktna presoja, skladnost, splošni pravni akt, predsednik republike.
Članek kritično analizira odločitev slovenskega Ustavnega sodišča o skladnosti arbitražnega sporazuma z Ustavo. Slovensko Ustavno sodišče je po vzoru tujih sodišč v tem primeru uporabilo doktrino t. i. neusahljivega epistemičnega bistva pravnega reda, a je ni privedlo do svojega logičnega zaključka. Slovenska doktrina neodtujljivega epistemičnega bistva je tako zgolj deklarativna in se ustavi na obronkih političnega parketa, ki mu Ustavno sodišče ne upa (ali ne želi) začrtati ustreznih ustavnopravnih mejnikov, pa čeprav te jasno narekuje – kot to izrecno ugotavlja Ustavno sodišče – Ustava sama. Kaj potemtakem slednjič ostane od domnevno trajnih in neusahljivih temeljev slovenske državnosti, ki so utelešeni v Temeljni ustavni listini, je seveda le še retorično vprašanje.
Temeljna ustavna listina, arbitražni sporazum, doktrina neusahljivega epistemičnega bistva pravnega reda, praksa tujih ustavnih sodišč
Avtor v prispevku analizira razmerje med Arbitražnim sporazumom in Temeljno ustavno listino pred izdajo mnenja Ustavnega sodišča in po njegovi izdaji. Ugotavlja, da se je z ustavnopravnega vidika položaj bistveno spremenil, ker je Ustavno sodišče v svojem mnenju spremenilo stališče o vprašanju določenosti meje med Republiko Slovenijo in Republiko Hrvaško na morju. Po stališču Ustavnega sodišča je ta meja določena v Temeljni ustavni listini in z njo tudi ustavnopravno varovana. To stališče bi moralo biti ustavnopravno izhodišče Arbitražnega sporazuma, kar po avtorjevem mnenju zahteva ali spremembo Ustave pred ratifikacijo sporazuma ali pa vsaj izvedbo referenduma, kakršen se zahteva za potrditev spremembe Ustave.
Arbitražni sporazum, mnenje Ustavnega sodišča, meja na morju, sprememba Ustave, referendum.
Arbitražno sodišče izreče avtoritativno razsodbo, s katero določi potek meje, stik Slovenije z odprtim morjem ter režim za uporabo ustreznih morskih območij.Ustavnosodno nedopusten pa je spregled za ustavno presojo arbitražnega sporazuma ključne zgornje remise člena 3 a Ustave, ki zahteva, da Državni zbor ratificira mednarodno pogodbo, s katero se prenese izvrševanje dela suverenih pravic na mednarodne organizacije, z dvotretjinsko večino. Ključna je nepravilna ustavnosodna presoja Arbitražnega sporazuma – ki bi ga bilo potrebno oceniti za ustavno neskladnega zato, ker izrecno, neposredno in logično nesporno predpostavlja, da slovenska meja na morju ne sega do odprtega morja.
avtoriteta sodbe arbitražnega sodišča, stik z odprtim morjem, ratifikacija mednarodne pogodbe, meja na morju, ustavnosodna presoja mednarodne pogodbe.
Alenka Temeljotov Salaj in Janja Černe
V prispevku je predstavljeno področje tveganja kupcev nepremičnin, poslovnih bank in zavarovalnic v primeru financiranja nepremičnin s tujimi viri financiranja, in sicer s hipotekarnim kreditom. Izvedena je bila tudi kratka anketa, na osnovi katere se je preverjalo, ali se kupci nepremičnin zavedajo vseh tveganj, ki so jim pri tem izpostavljeni, in kako tveganja sprejemajo tako na individualni ravni kot tudi na ravni družinske skupnosti. Predstavljeno je sodelovanje banke in zavarovalnice z razvito celostno ponudbo financiranja nepremičnin in omogočanjem zmanjšanja obsega različnih vrst tveganj, ki nastajajo v neposredni povezavi s kreditnim razmerjem med kupcem nepremičnine in poslovno banko kot kreditodajalcem. Ob razvrščanju ciljnih skupin po treh življenjskih obdobjih je predstavljena svetovalna funkcija poslovne banke z opisanimi tveganji, ki zadevajo posamezno družinsko skupnost. Zaradi zmanjševanja pravic iz obveznega pokojninskega in invalidskega zavarovanja je ugotovljeno, da so dodatne oblike zavarovanj (tudi varčevanj) vse bolj nujne. Pravice iz osnovnega zavarovanja dobesedno omogočajo posamezniku s povprečnim osebnim dohodkom njegovo preživetje in nikakor odplačila njegovih morebitnih kreditnih obveznosti. Raziskava oziroma analiza na vzorcu 72 anketirancev je pokazala, da je ozaveščenost ljudi na razmeroma visoki ravni in da se navedenih tveganj zavedajo.
varnost, tveganje, hipotekarno posojilo, hipoteka, zavarovanje.
Namen članka je analizirati ustavnopravno naravo človekovih pravic, zlasti preko dognanj moderne pravne dogmatike in najnovejše pravne prakse, predvsem Evropskega sodišča za človekove pravice ter Ustavnega sodišča Republike Slovenije. Avtor izhaja iz načela univerzalnosti človekovih pravic, to pa iz odločbe ICJ v zadevi Barcelona Traction, ter pravnem efektu erga omnes. Nadaljuje s problematiko efekta človekovih pravic v njihovem horitzontalnem (unmittelbare Drittwirkung) in vertikalnem efektu (mittelbare Drittwirkung). Pri tem izpostavlja specifike Evropskega sodišča za človekove pravice in dognanja, neposredno povezana z neposrednim efektom človekovih pravic – pozitivno obveznost države. Avtor se s fenomenom pravnega efekta v nadaljevanju ukvarja tudi s specifikami ustavnega prava, predvsem z neposredno aplikabilnostjo ustavnih pravic v slovenskem pravu. Drugo težišče prvega dela članka je na suspenzu človekovih pravic na podlagi EKČP in Ustave RS. Drug del članka pa je osredotočen na funkcije ustavnih pravic v ustavnem redu RS. Pri tem avtor izpostavlja sledeče: zaščitniško funkcijo, storilno ter obrambno funkcijo ustavnih pravic. Slednjo (nem. Abwehrfunktion) razumemo po modernih dosežkih primerjalnopravne prakse kot zahtevo državni oblasti, da obrani uživanje ustavnih pravic posameznikov tudi v razmerju do tretjih (torej tistih posameznikov, ki nimajo oblastvene vloge). V tem okviru gre v bistvu za celo serijo ustavnopravno zajamčenih pravic, ki pa se konkretizirajo v kazenskem, upravnem ali civilnem pravu.
mednarodno pravo človekovih pravic, evropsko pravo človekovih pravic, ustavno pravo človekovih pravic, omejevanje človekovih pravic, ustavno sodstvo, Evropsko sodišče za človekove pravice, načelo univerzalnosti človekovih pravic, suspenz človekovih pravic, neposredni efekt človekovih pravic.
Ennie Vardjan
Človek je komunikacijsko bitje, zato igrajo zanj mediji pomembno vlogo. Mediji se vpletajo v gospodarske, politične in kulturne družbene okvirje in ob posredovanju informacij uživajo tudi posebne privilegije. Novinarji morajo pri posredovanju natančnih in objektivnih novic upoštevati tudi etične norme. A brez čuta za osebno odgovornost se ne da doseči ne etičnosti ne profesionalnosti.
komunikacija, novinarstvo, mediji, etika, človekovo dostojanstvo.
Marija Minka Jerebič
Po kratki predstavitvi bistvenih dejstev nedavnega primera pred hrvaškimi sodišči (t. i. primer Mestno pokopališče) avtor prispevka izpostavi dve teoretični dilemi, ki izhajata iz tega primera: problem pravnih praznin ter problem protislovja med pravnima načeloma (načelom nemo plus iuris in načelom dobre vere). Z namenom poskusa rešitve omenjenih dilem avtor najprej predstavi splošna stališča glede problema pravnih praznin in protislovja med pravnimi načeli in možne rešitve, ki izhajajo iz splošne teorije prava. Nadalje avtor analizira kakovost obeh izpostavljenih načel ter njuno pravno težo. Nenazadnje, na podlagi rešitev, ki jih ponujajo različna mnenja iz splošne teorije prava, in rezultatov analize protislovja omenjenih načel, avtor kritizira obrazložitev pravnomočne sodbe v primeru Mestnega pokopališča in ponuja drugačen (teoretičen) pristop k reševanju tovrstnih dilem.
pravna praznina, pravno načelo, antinomija med pravnimi načeli, načelo nemo plus iuris, načelo dobre vere.
Domači in mednarodni vrednostni sistemi izhajajo tako iz skupnih kot deljenih vrednot, ki obsegajo človekovo dostojanstvo, enakost in svobodo. Te vrednote utemeljujejo spoštovanje temeljnih človekovih pravic. Zakoni predstavljajo kodifikacijo družbenih in moralnih vrednot. Veljavnost kateregakoli domačega pravnega reda temelji na načelih človekovega dostojanstva, enakosti in svobode. Temeljne človekove pravice izhajajo iz domačega in mednarodnega prava kot tudi iz moralne in etične plasti vsakokratne družbe. Univerzalne moralne vrednote in temeljne človekove pravice se medsebojno prekrivajo. Prepletanje med vrednotami in temeljnimi človekovimi pravicami zajema temeljno enotnost med jezikom prava in jezikom morale. Pravo je predvsem povezanost moralnih načel, ki so skupna vsem udeležencem, tako v domači kot v mednarodnih družbenih skupnostih. Če povzamemo, nacionalni in mednarodni vrednostni sistemi izhajajo iz temeljnih vrednot, ki so skupne vsem skupnostim v svetu.
domači in mednarodni vrednostni sistemi, človekove pravice, pravo, človekovo dostojanstvo, enakost in svoboda.
Članek se nanaša na problem ločevanja med kontekstom »odkritja« in kontekstom utemeljitve pravnih odločitev, kar je ena izmed temeljnih tem teorije pravne argumentacije. Najprej se kontekst »odkritja« osredotoča na proces sprejetja odločitve, ki obsega naslednje glavne korake: (a) spoznanje dejstev primera; (b) označitev upoštevnih pravnih norm; (c) odločitev, ali ugotovljena dejstva lahko podredimo pod določene pravne norme, kar vodi k pravni odločitvi kot zaključku procesa odločanja. Zatem se kontekst utemeljitve nanaša na utemeljitev pravne odločitve prek uporabe upoštevnih pravnih argumentov. Večina pravnih teoretikov, ki se ukvarja s teorijo pravne argumentacije, sicer podpira stališče, da sta omenjena konteksta strogo ločena, pri čemer naj bi se za proces »odkritja« zanimali predvsem psihologi, teorija pravne argumentacije pa naj bi se ukvarjala le s procesom utemeljitve. Sam strogi ločitvi med obema kontekstoma nasprotujem, saj se mi zdi preveč idealistična. V prispevku tako podpiram bolj realistično stališče njune milejše ločitve, pri čemer spoštujem pomembnost konteksta »odkritja« odločitve, čeprav se mi zdi kontekst utemeljitve vendarle bolj pomemben.
pravna argumentacija, kontekst »odkritja«, kontekst utemeljitve, ločitev med kontekstoma »odkritja« in utemeljitve, argument psihološke tipologije.

References: sodišče 
 sodišče 
 sodišče 
 sodišče 
 sodišče 
 sodišče 
 sodišče